Kristoff kan vinne sin tredje Tour-etappe i dag: - Jeg føler meg sliten
Én av årsakene: Etappen er helt flat inntil det gjenstår 13 kilometer til mål. Da skal rytterne over en liten kneik, en fjerdekategoristigning. - Det er ganske åpent i dag. Om det går et for stort brudd, får vi nok ikke kjørt dem inn igjen. I tillegg kommer avslutningen: Det har vært slike avslutninger før, der jeg ikke har klart å henge med de beste, sier Kristoff til VG i formiddag. Mens det har vært særdeles rolig rundt Katjusja-bussen tidligere i Tour de France, øker interessen etter nordmannens to etappeseirer. I dag ville amerikanske NBC og Eurosport snakke med Kristoff, i tillegg til VG, NRK og TV 2. Rundt bussen var også noen titalls norske supportere, som ba om selfies med Katjusja-profilen. 27-åringen har hostet en del de siste dagene, men sier det er uproblematisk. - Det skranter litt på slutten va av et treukersritt, smiler Kristoff til VG. Han erkjenner at tøffe fjell sitter i bena fortsatt. - Jeg er sliten, men det er sikkert alle her nå. - Ingen nordmann har klart det før: Hvordan tror du det er å vinne tre etapper i Tour de France? - Jeg vet hvordan det er å vinne to. Det er nok ikke så annerledes. - Ser du på deg selv som en av favorittene i dag? - Ja, men det er mange som kan vinne her. Sagan har nok lyst. I tillegg er Degenkolb sterk på sånne etapper, sier Kristoff. Degenkolb sykler for Giant-Shimano, som også huser stjernespurteren Marcel Kittel. Kittel ga også uttrykk for å være sliten foran dagens etappe. - Vi har to muligheter i dag, sa tyskeren – og tenkte på seg selv og Degenkolb, som normalt sitter bedre med i korte bakker som den 13 kilometer før målgang i Bergerac.
Alexander Kristoff (27) kan bli historisk ved å vinne tre etapper i ett og samme Tour de France i dag. Men selv er han nøktern.